IPD Sri Aman kawal kebanjiran ke BSN
ADI SAFARMAN SIMANGGANG: Ibu Pejabat Polis Daerah (IPD) Sri Aman sedia
mengawal kebanjiran orang ramai ke Bank Simpanan Nasional (BSN) untuk urusan
Bantuan Prihatin Nasional (BPN). Ketua Polis Daerah Sri Aman, DSP Bingkok John berkata,
seramai dua pegawai serta enam anggota RELA ditugaskan untuk memantau situasi
di cawangan BSN di bandar ini, bermula semalam. “Anggota polis akan terus ditempatkan di BSN di
sini, bagi memastikan isu kesesakan orang ramai yang ingin menunaikan baucar
BPN terkawal dan berjalan lancar. “Penguasa anggota polis yang ditempatkan di BSN
bermula pada 17 April sehingga 31 April ini,” katanya dalam satu kenyataan
kepada media semalam. “Pemantauan dari semasa ke semasa berpandukan kepada
jumlah orang yang berkunjung ke sini akan terus kita lakukan. “Dalam masa yang sama, kita juga menasihati mereka
supaya datang pada lain hari jika keperluan mereka tidak mendesak kerana baucar
ini boleh ditunaikan sehingga hujung tahun,” katanya. Bingkok berkata, pemantauan yang dilakukan semalam oleh
anggota Polis yang juga dibantu oleh anggota Angkatan Tentera Malaysia (ATM),
mendapati jumlah orang awam yang berkunjung di BSN agak ramai namun masih
terkawal dengan mengamalkan amalan penjarakan sosial. “Dalam memastikan kepatuhan ini orang ramai
hendaklah memberi kerjasama yang penuh kepada pihak penguatkuasa memastikan
tahap pematuhan di bawah PKP ini dipatuhi dalam usaha kita memutuskan penularan
Covid19,” tambahnya. Sehubungan itu, Bingkok berharap orang ramai yang
berurusan memastikan tahap kepatuhan yang tinggi. “Dalam tempoh PKP sedang berlangsung orang ramai
mesti patuh kepada syarat-syarat semasa PKP dengan memastikan penjarakan sosial
satu meter tidak diingkari ketika berada di bank. “Selain itu pemakaian penutup mulut dan hidung juga
katanya amat perlu bagi memastikan tidak berlaku jangkitan Covid-19 semasa
orang ramai berada di tempat yang dikunjungi oleh orang ramai,” katanya. 
See author's posts
